洪咨夔
度剑有日高永康以诗送行次韵
紫岩护川陕，号令贼胆寒。
客有屏山刘，万甲胸中蟠。
石湖牧参井，遨头黄金鞍。
亦有山阴陆，春风迸诗肝。
主翁西清老，羽扇元戎坛。
莫府若而人，眼底缺未完。
顾予书生耳，外强苦中乾。
从军十年事，未有半策干。
征笳芦叶脆，戍角梅花残。
凄凉郾城月，想像李与韩。
独鹤发深省，连鸡激长叹。
中原气犹怆，眉作醉裹攒。
君诗远寄似，语出秀可餐。
论事极痛快，得之梦魂安。
御蜀知有法，水曲鸣和鸾。